Haus für elektronische Künste Basel

S Huus für elektronischi Künst Basel (churz HeK oder au H3K) isch e Zentrum für zitgenössischi Kunst, wo elektronischi Medie verwändet und reflektiert, wie si brucht wärde. Es isch 2011 eröffnet worde und befindet sich uf em Dreispitzareal z Basel/Münchestäi. Strukduur und Däätigkäit S Huus für elektronischi Künst Basel veräinigt d Aktividääte vom Forum für nöiji Medie [plug.in], wo iigstellt worden isch und vom Festival vo de elektronische Künst Shift, wo immer no veraastaltet wird, und erwiterrt sä um Frooge vo dr Sammligsmethodik vo digitaler Kunst. D Instituzioon wird vo dr Stifdig Huus für elektronischi Künst Basel dräit, wo d Christoph Merian Stifdig und d Veräin vo de Vorgängerinstituzioone [plug.in] und Shift mit em Kanton Basel-Stadt am Aafang vo 2011 gründet häi. S HeK schafft mit Künstler, Forscher und verwandte Iniziative und Instituzioone im In- und Usland zämme und bietet e Büüni, zum sich mit dr elektronische und digitale Kultuur usenanderzsetze. Si Hauptufgoob si zitgenössischi Kunstbrojekt, wo nöiji Medie bzw. Technologie verwände und wo s Thema von ene isch, wie sich dr alldääglig Mediegebruuch kulturell und gsellschaftlig uswirkigt, die Brojekt vorzstelle und z vermiddle. Es beschäftigt sich au no mit em Konserviere, em Archiviere und em Dokumentiere vo digitaler Kunst. Näbe de permanänte Aktividääte organisiert s Huus für elektronischi Künst au s Festival Shift, wo sit 2007 jeedes Joor stattfindet und mit Usstelligs- und Vorfüerigsbrogramm und mit Gsprööch mit Künstler und mit wüsseschaftlige Vordrääg uf die aktuelle Ändrige im Beriich vo dr elektronische Kultuur ufmerksam macht. Lueg au Museum z Basel Weblingg Huus für elektronischi Künst Basel Festival vo de elektronische Künst Shift